ভাঙ্গুড়া (পাবনা) গত মঙ্গলবার রাতে কাল বৈশাখী ঝড়ে পাবনার ভাঙ্গুড়া উপজেলার ১০টি গ্রাম লণ্ড ভণ্ড হয়েছে। এ সময় দেড় হাজার ঘর-বাড়ি বিধ্বস্ত হয়েছে। চাল ও বেড়ার নিচে চাপা পড়ে আহত হয়েছে শতাধিক ব্যক্তি। ১০টি গরু এবং ১৫টি ছাগল মারা গেছে। ২০টি বৈদ্যুতিক খুঁটি উপড়ে পড়েছে। প্রায় ৫ হাজার গাছ-পালা ভেঙ্গে গেছে। কলকতি সরকারি  প্রাথমিক বিদ্যালয় ও দাখিল মাদ্রাসা এবং ছোট বিশাকোল সরকারি প্রাথমিক বিদ্যালয়ের আধাপাকা ভবনসহ অসংখ্য শিক্ষা প্রতিষ্ঠানের ঘর ধসে পড়েছে। পল্লী বিদ্যুত্ বিভাগ জানিয়েছে, বিদ্যুত্ লাইন মেরামত করতে ২ দিন সময় লাগবে। এদিকে উপজেলার ২ হাজার দরিদ্র মানুষ গৃহহারা হয়ে পড়ায় তারা অবর্ণনীয় দুর্ভোগের শিকার হয়েছে।